Proiect

GUVERNUL REPUBLICII MOLDOVA

**H O T Ă R Î R E**

cu privire la reorganizarea unor întreprinderi

**nr. \_\_\_\_\_din \_\_\_\_\_\_\_\_\_\_\_\_\_\_\_\_ 2014**

În conformitate cu prevederile art.6 alin.(1) lit.e), art.6 alin.(1) lit.e¹) al Legii nr.121-XVI din 4 mai 2007 privind administrarea şi deetatizarea proprietăţii publice (Monitorul Oficial al Republicii Moldova, 2007, nr.90-93, art.401) cu modificările şi completările ulterioare, art.93, 94 al Legii nr.1134-XIII din 2 aprilie 1997 privind societăţile pe acţiuni (republicată în Monitorul Oficial al Republicii Moldova, 2008, nr.1-4, art.1), cu modificările şi completările ulterioare şi art.73 din Codul Civil al Republicii Moldova nr. 1107-XV  din  06.06.2002 (Monitorul Oficial al Republicii Moldova, 2002, nr.82-86, art.661) cu modificările şi completările ulterioare, Guvernul **HOTĂRĂŞTE:**

1. Se acceptă propunerea Ministerului Economiei privind reorganizarea societăţii pe acţiuni „Centrul pentru Productivitate şi Competitivitate din Moldova”, mun. Chişinău, str. Alba Iulie, 75/G, oficiul 904 prin fuziune (absorbţie) de către întreprinderea de stat “Direcţia pentru Exploatarea Imobilului”, mun. Chişinău, str. V.Alecsandri, 78.

**2.** Ministerul Economiei va asigura reorganizarea întreprinderilor nominalizate, în conformitate cu prevederile legislaţiei în vigoare, cu transmiterea ulterioară a bunurilor societăţii pe acţiuni „Centrul pentru Productivitate şi Competitivitate din Moldova” către întreprinderea de stat Direcţia pentru Exploatarea Imobilului”.

3. Din anexa nr.5 la Hotărîrea Guvernului nr.690 din 13 noiembrie 2009 “Pentru aprobarea Regulamentului privind organizarea şi funcţionarea Ministerului Economiei, structurii şi efectivului-limită ale aparatului central al acestuia” (Monitorul Oficial al Republicii Moldova, 2009, nr.166-168, art.768), cu modificările şi completările ulterioare, poziţia “Societatea pe Acţiuni “Centrul pentru Productivitate şi Competitivitate din Moldova” se exclude.

 4. Din data publicării prezentei Hotărîri, se abrogă Hotărîrea Guvernului nr.795 din 08.10.2013 cu privire la dizolvarea unei societăţi pe acţiuni (Monitorul Oficial al Republicii Moldova, 2013, nr.222-227, art.898).

**Prim-ministru**

**al Republicii Moldova Iurie Leancă**

Contrasemnează:

Viceprim-ministru,

ministrul economiei Valeriu LAZĂR

**NOTA INFORMATIVĂ**

Cu privire la reorganizarea unor întreprinderi

Prin Hotărîrea de Guvern nr.795 din 08.10.2013 cu privire la dizolvarea unei societăţi pe acţiuni a fost aprobată decizia de a derula procedura de lichidare a SA Centrul pentru Productivitate şi Competitivitate din Moldova”.

Lichidarea S.A. „Centrul pentru Productivitate şi Competitivitate din Moldova” a fost determinată de mai mulţi factori. În primul rând, genul de activitate al societăţii, care este consultarea pentru afaceri şi management, se atribuie unui domeniu liberalizat, unei pieţe în care intervenţia statului nu este necesară, iar în condiţiile actuale, menţinerea unei întreprinderi a statului în acest sector este practic imposibilă datorită unei concurenţe enorme din sectorul privat. Veniturile înregistrate de societate în ultima perioadă de timp se datorau doar activităţii de dare în locaţiune a spaţiilor neutilizate în activitatea de bază.

Pe de altă parte, prin Hotărîrea nr.936 din 09.12.2012 Guvernul a decis crearea Agenţiei pentru Protecţia Consumatorilor prin reorganizarea Inspectoratului Principal General de Stat pentru Supravegherea Pieţei, Metrologie şi Protecţie a Consumatorilor, fiind succesoare de drepturi şi obligaţii ale instituţiei reorganizate.

În conformitate cu pct.7 al hotărârii enunţate, în sarcina Ministerului Economiei şi Cancelariei de Stat este pusă asigurarea Agenţiei pentru Protecţia Consumatorilor şi subdiviziunilor teritoriale ale acesteia cu spaţii de serviciu necesare pentru desfăşurarea activităţii.

Până în prezent astfel de spaţii nu au fost puse la dispoziţia Agenţiei, fiind asigurată o soluţie temporară de închiriere a spaţiilor solicitate de la S.A. „Centrul pentru productivitate şi competitivitate din Moldova”.

În condiţiile expuse, pentru a nu admite îndatorarea S.A. „Centrul pentru productivitate şi competitivitate din Moldova” şi excluderea unei eventuale posibilităţi de pierdere a patrimoniului societăţii, drept soluţie pentru problemele reflectate a fost identificată lichidarea S.A. „Centrul pentru Productivitate şi Competitivitate din Moldova”, cu transmiterea ulterioară a spaţiilor, aflate în gestiunea societăţii, Agenţiei pentru Protecţia Consumatorilor.

Totodată menţionăm că, odată cu ocuparea spaţiilor, Agenţia pentru Protecţia Consumatorilor s-a întîmpinat cu un şir de probleme. Agenţia este o instituţie, care se numără printre structurile extrem de solicitate de cetăţenii republicii. Zilnic un număr mare de consumători solicită asistenţa acestei instituţii în cele mai diverse probleme ce ţin de protecţia intereselor lor.

Cu regret, mulţi dintre cei care ar avea nevoie de asistenţă sau serviciile Agenţiei nu reuşesc să dispună de ele, întîi de toate din motiv că nu se pot deplasa cu uşurinţă pînă la sediul situat pe str.Alba Iulia 75, bloc G (în zona uzinei „Alfa”), instituţia fiind amplasată într-o zonă periferică a mun.Chişinău.

La fel, acesta este un impediment major, îndeosebi pentru reprezentanţii persoanelor juridice venite din teritoriu Republicii, citaţi la sediul APC pentru examinarea cauzelor contravenţionale care nu cunosc bine municipiul şi dispun, deseori, de un timp redus şi ca consecinţa nu reuşesc să se prezinte la examinarea cauzelor numite.

Prin urmare, atât consumatorii, cât şi angajaţii Agenţiei întîmpină greutăţi în situaţia în care trebuie să se deplaseze rapid în alte sectoare ale oraşului pentru reprezentarea intereselor intr-o instanţă de judecata, obţinerea unui act suplimentar de la agentul economic, aviz sau vreo contrasemnătură.

Experienţa statelor europene sugerează că autorităţile de stat în domeniul protecţiei consumatorilor sunt, de regulă, amplasate în cartierele centrale ale capitalelor, pentru a facilita accesul şi circulaţia între diverse instituţii de care au nevoie persoanele care apelează la serviciile de acest gen.

Ţinând cont de această situaţie şi având în vedere faptul că activitatea pe care o desfăşoară Agenţia este una vitală pentru populaţia republicii, Ministerul Economiei a identificat alte spaţii, aflate în gestiunea ÎS „Direcţia pentru Exploatarea Imobilului”, situată pe adresa mun. Chişinău, str. V.Alecsandri 78”, genul principal de activitate al căreia este transmiterea în locaţiune spaţiilor libere şi întreţinerea clădirii administrative. Totodată, reieşind din faptul că spaţiile gestionate de întreprinderea de stat, în mare parte, sînt transmise în locaţiune altor întreprinderi de stat, care activează în sectorul energetic, taxa de locaţiune pentru acestea se calculează în mărimea minimală, stabilită prin Legea bugetului, iar pentru întreţinerea imobilului menţionat sînt necesare mijloace financiare considerabile, se propune că spaţiile SA Centrul pentru Productivitate şi Competitivitate din Moldova” să fie transmise în gestiunea întreprinderii nominalizate.

De asemenea, specificăm că SA „Centrul pentru productivitate şi competitivitate din Moldova” este societate pe acţiuni, forma de proprietate - 100% de stat, respectiv după aprobarea proiectului în cauză, în cadrul adunării generale a acţionarilor va fi aprobată decizia respectivă, în conformitate cu prevederile legislaţiei.

Proiectul nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr. 235-XVI din 20.07.2006, astfel decăzând necesitatea examinării de către Grupul de lucru pentru reglementarea activităţii de întreprinzător.

Totodată, pentru realizarea hotărîrii nu sunt necesare careva surse financiare virate din bugetul de stat.

**Viceprim ministru,**

**ministru al economiei Valeriu LAZĂR**

### 00042062

|  |  |  |
| --- | --- | --- |
| **ministerul economiei**  **al republicii moldova** |  | **Министерство экономики**  **Республики Молдова** |
|  |  |  |
| MD-2033, Chişinău, Piaţa Marii Adunări Naţionale, 1  tel. +373-22-25-01-07, fax +373-22-23-40-64  **E-mail:** [**mineconcom@mec.gov.md**](mailto:mineconcom@mec.gov.md)  **Pagina web:** [**www.mec.gov.md**](http://www.mec.gov.md) |  | МД-2033, Кишинэу, Пяца Марий Адунэрь Hационале, 1  тел. +373-22-25-01-07, факс +373-22-23-40-64  **E-mail:** [**mineconcom@mec.gov.md**](mailto:mineconcom@mec.gov.md)  **Веб страница:** [**www.mec.gov.md**](http://www.mec.gov.md) |

### \_\_\_\_\_\_\_\_\_\_\_\_\_\_\_ 20\_\_\_ nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_

La nr.\_\_\_\_\_\_\_\_\_\_\_\_\_\_\_\_\_\_\_\_\_\_ din \_\_\_\_\_\_\_\_\_\_\_\_\_20\_\_\_

**Ministerul Finanţelor**

**Ministerul Justiţiei**

**Centrul Naţional Anticorupţie**

În temeiul art. 29 alin. (2) lit. a) din Legea nr. 317-XV din 18.07.2003 privind actele normative ale Guvernului şi ale altor autorităţi ale administraţiei publice centrale şi locale, Ministerul Economiei a elaborat şi prezintă spre examinare şi avizare proiectul Hotărîrii Guvernului cu privire la reorganizarea unor întreprinderi.

Proiectul şi nota informativă la proiect pot fi accesate pe pagina oficială a Ministerului Economiei la adresa [www.mec.gov.md](http://www.mec.gov.md/), în compartimentul “Transparenţa în procesul decizional”.

**Viceprim-ministru, Valeriu LAZĂR**

**ministru al economiei**

ex.T.Demidcenco

250-650